Dôvodová správa

I. Všeobecná časť

Návrh zákona reaguje na nezdravú prax, v ktorej poslanci samosprávnych krajov niekedy prijímajú funkcie štatutárnych orgánov v rozpočtových organizáciách, alebo v príspevkových organizáciách, ktorých zriaďovateľom je vyšší územný celok, na území ktorého boli zvolení. Takýto stav vytvára nezdravú situáciu v činnosti týchto organizácií a priestor pre nie nezávislé rozhodovanie týchto poslancov vo verejnom záujme. Preto navrhujem úpravu zhodnú s postavením poslancov obecných a mestských zastupiteľstiev, ako i s úpravou postavenia predsedu samosprávneho kraja.

Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, ani na životné prostredie.


II. Osobitná časť

K čl. I:
Článok obsahuje úpravu nezlučiteľnosti funkcie poslanca zastupiteľstva samosprávneho kraja s funkciou štatutárneho orgánu rozpočtovej alebo príspevkovej organizácie, zriadenej samosprávnym krajom. Ide o obsahovo zhodnú úpravu s úpravou inkompatibility predsedu samosprávneho kraja, ale aj s úpravou postavenia poslanca obecného, alebo mestského, alebo miestneho zastupiteľstva.

K čl. II
Ide o ustanovenie o účinnosti. Navrhuje sa účinnosť od 1. januára 2009.

